text: Hund offer for nytårsfyrværkeri
  02 januar 2012 kl. 14.37
  En hund fik nytårsaften sprængt en del af hovedet af. Hunden blev fundet på Låsledvej i Brændstrup ved Rødding og aflivet.
  Netavisensyddanmark.dk oplyser, at hunden blev fundet efter midnat nytårsaften. Den var i live, da politiet kom.
  - Hunden havde svære læsioner, og den havde fået sprængt en del af hovedet af. Den har tilsyneladende samlet noget antændt fyrværkeri op med munden, hvorefter det er eksploderet, siger leder af lokalpolitiet i Vejen, Jan Lambertsen, til netavisensyddanmark.dk.
  Hunden blev kort efter aflivet. Hundens ejer var ikke hjemme, så politiet ved ikke, hvordan den er løbet ud.
  